**HOTĂRÂREA GUVERNULUI**

**privind modificarea și completarea Hotărârii Guvernului nr.571/2016 pentru aprobarea categoriilor de construcții și amenajări care se supun avizării și/sau autorizării privind securitatea la incendiu**

În temeiul art.108 din Constituția României, republicată

Guvernul României adoptă prezenta hotărâre.

**Articol unic** - Hotărârea Guvernului nr.571/2016 pentru aprobarea categoriilor de construcții și amenajări care se supun avizării și/sau autorizării privind securitatea la incendiu, publicată în Monitorul Oficial al României, Partea I, nr.628 din 16 august 2016, se modifică și se completează după cum urmează:

**1. Articolul 2 se modifică și va avea următorul cuprins:**

„Art.2 (1) Prin excepție de la prevederile art.1, nu se supun avizării și/sau autorizării privind securitatea la incendiu:

1. construcțiile cu caracter special aparținând Ministerului Apărării Naționale, Ministerului Afacerilor Interne, Ministerului Justiției - Administrația Națională a Penitenciarelor, Serviciului Român de Informații, Serviciului de Informații Externe, Serviciului de Telecomunicații Speciale și Serviciului de Protecție și Pază, indiferent de emitentul autorizației de construire;
2. construcțiile nucleare și cele aferente părții clasice a centralei nucleare;
3. clădirile sau spațiile destinate fabricării, reparării și modernizării produselor de tehnică militară;
4. corturile de evenimente.

(2) Activitățile privind securitatea la incendiu pentru categoriile de construcții și amenajări prevăzute la alin.(1) lit. a) - c) se realizează de autoritățile care gestionează domeniile respective, potrivit reglementărilor specifice.”

**2. După articolul 3 se introduce un nou articol, art.31, cu următorul cuprins:**

„Art.31 (1) Expresiile „*clădire înaltă și foarte înaltă”, „clădire cu funcțiuni mixte”, „încăperi cu aglomerări de persoane”, „sală aglomerată” și „clădire pentru comerț”*,utilizate în prezenta hotărâre, au semnificația prevăzută în cuprinsul reglementărilor tehnice de proiectare privind cerința de securitate la incendiu.

(2) Expresiile „*educație timpurie și învățământ primar”, „învățământ secundar, profesional, postliceal sau universitar”* și *„formare profesională a adulților”*, utilizate în prezenta hotărâre, au semnificația prevăzută în cuprinsul Legii educației naționale nr.1/2011, cu modificările și completările ulterioare.”

**3. La Anexa nr.1 punctul I, literele a) și c) se abrogă.**

**4. La Anexa nr.1 punctul I, literele f) se modifică și va avea următorul cuprins:**

„f) pentru lăcașuri de cult și spații de cazare aferente, accesibile publicului, cu aria desfășurată mai mare de 200 mp, cu excepția caselor parohiale, clădirilor destinate locuirii personalului monahal, clopotnițelor, lumânărarelor, capelelor *și trapezelor parohiale*;”

**5. La Anexa nr.1 punctul I, după litera h) se introduce o nouă literă, lit. i), cu următorul cuprins:**

„i) cu funcțiuni mixte, având aria desfășurată mai mare sau egală cu 1000 mp, dacă spațiile care intră în alcătuire au caracteristici privind funcțiunea, suprafața și numărul de locuri care nu se încadrează în celelalte categorii stabilite prin prezenta hotărâre;”

**6. La Anexa nr.1, partea introductivă a punctului II se modifică și va avea următorul cuprins:**

„II. Clădiri monofuncționale sau spații amenajate în clădiri cu funcțiuni mixte, având destinația de:”

**7. La Anexa nr.1 punctul II, litera e) se modifică și va avea următorul cuprins:**

„e) învățământ secundar, profesional, postliceal sau universitarși pentru formarea profesională a adulților cu aria desfășurată mai mare de 600 mp, inclusiv spațiile de cazare aferente;”

**8. La Anexa nr.1 punctul II, după litera e) se introduc trei noi litere, lit. e1) – e3), cu următorul cuprins:**

„e1) educație timpurie și învățământ primar, cu aria desfășurată mai mare sau egală cu 175 mp,prevăzute independent sau împreună cu alte forme de învățământ precizate la lit. e);

e2) centre rezidențiale pentru copii în sistemul de protecție specială; centre rezidențiale de îngrijire și asistență pentru mamă și copil; centre rezidențiale de îngrijire și asistență pentru victimele violenței în familie; centre de zi pentru copii – copii în familie, copii separați sau în risc de separare de părinți; centre de zi pentru familie cu copii, astfel cum sunt prevăzute în cuprinsul Nomenclatorului serviciilor sociale aprobat prin Hotărârea Guvernului nr.867/2015, cu suprafața desfășurată mai mare sau egală cu 175mp;

e3) centre rezidențiale sau centre de zi, cu excepția celor prevăzute la lit.e2), astfel cum sunt prevăzute în cuprinsul Nomenclatorului serviciilor sociale aprobat prin Hotărârea Guvernului nr.867/2015, cu capacitatea de adăpostire mai mare de 50 persoane, indiferent de aria desfășurată a acestora.”

**9. La Anexa nr.1 punctul II, după litera f) se introduce o nouă literă, lit.f1), cu următorul cuprins:**

„f1) spații comerciale din stațiile de metrou;”

**10. La Anexa nr.1 punctul II, literele j) și k) se modifică și vor avea următorul cuprins:**

„j) primire turistică, cu mai mult de 8 camere şi/sau 16 locuri, pentru cazare de tipul: hoteluri, hoteluri-apartament, moteluri, hosteluri, vile turistice, bungalouri, cabane turistice, apartamente și camere de închiriat, pensiuni turistice, inclusiv unitățile de alimentație din incinta acestora;

k) producție și/sau depozitare, închise, cu aria desfășurată mai mare sau egală cu 600 mp, sau dacă spațiul este amenajat în clădiri de locuit colective, cu aria desfășurată mai mare sau egală cu 200 mp.”

**11. La Anexa nr.1, punctul III se modifică și va avea următorul cuprins:**

„III. Clădiri civile subterane sau încăperi cu aglomerări de persoane având aria desfășurată mai mare sau egală cu 100 mp, amenajate la subsolul, demisolul, în podul, ori pe acoperișul tip terasă al clădirilor civile;”

**12. La Anexa nr.1 punctul IV, literele b) și d) se modifică și vor avea următorul cuprins:**

„b) stații de depozitare și distribuție a gazelor naturale comprimate utilizate drept combustibil pentru vehicule (GNCV),amplasate în spații publice;

(…)

d) instalații de stingere, detectare, semnalizare și alarmare la incendiu la clădiri existente, care sunt autorizate pentru cerința de securitate la incendiu, ce intră sub incidența prezentei hotărâri.”

**13. La Anexa nr.1, după punctul V se introduce un nou punct, pct.VI, cu următorul cuprins:**

„VI. Încăperi sau grupuri de încăperi, încadrate ca săli aglomerate și căile de evacuare aferente, indiferent de aria construită ori destinație.”

**14. La Anexa nr.2 punctul I, literele a) și b) se modifică și vor avea următorul cuprins:**

„a) sisteme publice pentru distribuția gazelor petroliere lichefiate la autovehicule, cu capacitate de stocare de maxim 30 m.c. echivalent apă, cu excepția celor aferente stațiilor mixte de distribuție a carburanților la autovehicule;

b) stații transportabile de distribuție a carburanților la autovehicule, cu capacitatea de stocare/depozitare de maximum 30 mc, amplasate în spații publice;”

**PRIM-MINISTRU**

**FLORIN-VASILE CÎŢU**